הרכבת הקלה בירושלים (צילום ארכיון: מרים אלסטר / פלאש 90).
העליון ביטל תביעה ייצוגית: פקידי הרכבת הקלה יורשו לקנוס נוסעים שלא שילמו.
בית המשפט העליון ביטל אתמול (רביעי) פסק דין של בית המשפט המחוזי בירושלים, שאישר ניהול תובענה כייצוגית נגד חברת סיטיפס, זכיינית הרכבת הקלה בירושלים. בתביעה נטען כי פקידי הרכבת לא הוסמכו לדרוש חיוב מוגדל מנוסעים שאין ברשותם כרטיס נסיעה, ולכן יש להשיב את כל התשלומים המוגדלים בהם חויבו נוסעים שלא תיקפו את כרטיס הנסיעה.
התובענה הייצוגית הוגשה על-ידי עמותת צחור – צדק, חופש חינוך ורווחה בירושלים, ושתי נוסעות שלא תיקפו את כרטיס הנסיעה שלהן ולא שילמו על הנסיעה, לטענתן בשל תקלה טכנית או טעות אנוש. בית המשפט המחוזי אישר את ניהול התובענה כייצוגית, לאחר שקבע כי התובעות הניחו תשתית משפטית, בדרגת הסבירות הדרושה לשלב זה, לטענה שפקידי הרכבת לא הוסמכו כדין. סיטיפס הגישה בקשת רשות ערעור לבית המשפט העליון, והיועץ המשפטי לממשלה הגיש גם בהליך זה את עמדתו, לפיה ביהמ"ש המחוזי נקלע לכלל טעות בפירוש החוק ומשכך יש לקבל את הערעור.
כרטיס לרכבת הקלה בירושלים (צילום: אורי לנץ / פלאש 90).
היועץ המשפטי לממשלה יוצג בהליך ע"י עורכי הדין לימור פלד ויעקב הילמן מהמחלקה האזרחית בפרקליטות המדינה.